ମଧ୍ୟପ୍ରଦେଶ୧୬/୭ଃ ମଧ୍ୟପ୍ରଦେଶ ଗୁନାରେ କୃଷକ ଦମ୍ପତିଙ୍କୁ ପୋଲିସର ଲାଠି ମାଡ ଓ ଦମ୍ପତିଙ୍କ ଆତ୍ମହତ୍ୟା ଉଦ୍ୟମ ଘଟଣାରେ କାର୍ଯ୍ୟାନୁଷ୍ଠାନ । ଗୁନାର ଜିଲ୍ଲାପାଳ ଏବଂ ଏସ୍ପିଙ୍କୁ ପଦରୁ ହଟାଇ ଦିଆଯାଇଛି । ସେପଟେ ଘଟଣାର ଉଚ୍ଚସ୍ତରୀୟ ତଦନ୍ତ ନିର୍ଦ୍ଦେଶ ଦେଇଛନ୍ତି ମୁଖ୍ୟମନ୍ତ୍ରୀ ଶିବରାଜ ସିଂ ଚୌହାନ । ଗୁନା ଘଟଣାକୁ ନେଇ ସାରା ଦେଶରେ ଏବେ ସୃଷ୍ଟି ହୋଇଛି ଆଲୋଡନ । ଏହାକୁ ନେଇ ଜୋର ଧରିଛି ରାଜନୀତି।
ଏମାନଙ୍କ ଦୋଷ କଣ ଥିଲା ? ଚାଷବାସ କରି ପେଟ ପୋଷିବା ଦୋଷ ଥିଲା କି ? ନା ଏମାନେ ସାଧାରଣ ଗରିବ ଚାଷୀ ଥିଲେ ବୋଲି ପୋଲିସ ଏମିତି କରିଛି ଲାଠି ବର୍ଷା । ମଙ୍ଗଳବାର ମଧ୍ୟପ୍ରଦେଶ ଗୁନାର ଏହି ସମ୍ବେଦନଶୀଳ ଘଟଣାକୁ ନେଇ କେବଳ ମଧ୍ୟପ୍ରଦେଶ ରାଜନୀତି ନୁହେଁ ସାରା ଦେଶର ରାଜନୀତି ଉଠୁଛି ପଡୁଛି । ମାଡ ଖାଉଥିବା ଏହି ଦମ୍ପତିଙ୍କର ଜମି ବାଡି ନଥିବାରୁ ଖାଲିପଡିଥିବା ଏକ ସରକାରୀ ଜମିରେ ଏମାନଙ୍କ ପୂର୍ବ ପୁରୁଷ ଅମଳରୁ ଚାଷ କରି ଆସୁଥିଲେ ।
ହେଲେ ମଙ୍ଗଳବାର ଦ୍ବିପ୍ରହରେ ଅଚାନକ ସେଠାରେ ଏଡିଏମ୍ଙ୍କ ନେତୃତ୍ବରେ ଜେସିବି ଧରି ପହଞ୍ଚିଥିଲା ପୋଲିସ । ଫସଲରେ ଜେସିବି ଚଢାଇ ଦେଇଥିଲା । ଧାର କରଜକରି ଚାଷ କରିଥିବା ଏହି ଦମ୍ପତି ଯେତେ କାକୁତି ମୀନତି ହୋଇ ବିରୋଧ କରିଥିଲେ ବି କିଛି ଶୁଣିନଥିଲା ପୋଲିସ । ସେମାନଙ୍କ ଛୋଟ ଛୁଆଙ୍କ ସାମ୍ନାରେ ଗଡାଇ ତଡାଇ ଉଭୟଙ୍କୁ ମାଡ ମରାଯାଇଥିଲା। ଫଳରେ ଏହି ଦମ୍ପତି ସେହିଠାରେ ହି ବିଷ ପିଇଦେଇଥିଲେ । ଘଟଣାସ୍ଥଳକୁ କଂଗ୍ରେସର ଏକ ଫ୍ୟାକ୍ଟ ଫାଇଣ୍ଡିଂ ଟିମ୍ ଯାଇ ପହଞ୍ଚିଥିଲା ତଦନ୍ତ କରିଛି ।
ଏହି ଘଟଣା ସୋସିଆଲ୍ ମିଡିଆରେ ଭାଇରାଲ୍ ହେବା ପରେ ଶିବରାଜ ସିଂ ଚୌହାନଙ୍କୁ ବିରୋଧୀ ଦଳଙ୍କ ସମେତ ସମସ୍ତେ ଘେରିଥିଲେ । ଅନେକ ରାହୁଲ ଗାନ୍ଧିଙ୍କ ସମେତ, ଅଖିଳେଶ ଯାଦବଙ୍କ ଭଳି ରାଜନେତା , ଅନେକ ସମାଜସେବୀ, ବଲିଉଡ୍ ଷ୍ଟାର କଡା ଭାଷାରେ ସମାଲୋଚନା କରିଥିଲେ । ସାରା ଦେଶରେ ଏହାକୁ ନେଇ ଉଦ୍ବେଗ ପ୍ରକାଶ ପାଇଥିଲା । ଶେଷରେ ସ୍ଥାନୀୟ ଜିଲ୍ଲାପାଳ ଓ ଏସ୍ପିଙ୍କୁ ପଦରୁ ହଟାଇବା ସହ ଘଟଣାର ଉଚ୍ଚସ୍ତରୀୟ ତଦନ୍ତ ନିର୍ଦ୍ଦେଶ ଦେଇଛନ୍ତି ମୁଖ୍ୟମନ୍ତ୍ରୀ ।
ବିଷ ପିଇଥିବା ଚାଷୀ ରାଜକୁମାର ଅହିରବାରଙ୍କ ଅବସ୍ଥା ସ୍ଥିର ଥିବା ବେଳେ ତାଙ୍କ ପତ୍ନୀଙ୍କ ଅବସ୍ଥା ଗମ୍ଭୀର ରହିଛି । ଗୁନା ଘଟଣା ସାରା ଦେଶରେ ଆଲୋଡନ ସୃଷ୍ଟି କରିଛି । ଏହି ଦମ୍ପତିଙ୍କୁ ସେମାନଙ୍କ ଜମି ଫେରାଇବା ସହ କ୍ଷତିପୂରଣ ଦେବା ଓ ଦୋଷୀଙ୍କ ବିରୋଧରେ କଡା କାର୍ଯ୍ୟାନୁଷ୍ଠାନ ପାଇଁ ଦାବି ଜୋର ଧରିଛି।
